ราคาหุ้น BBL ฟื้นไหม ?
เมื่อวานนี้ราคาหุ้น BBL ปิดไม่เปลี่ยนแปลง
16 ธ.ค. 2562

ลูบคมตลาดทุน : ธนะชัย ณ นคร
เมื่อวานนี้ราคาหุ้น BBL ปิดไม่เปลี่ยนแปลง
แม้ว่าราคาสูงสุดของวันจะอยู่ที่ 155.50 บาท เพิ่มขึ้น 5.00 บาท จากราคาปิดเมื่อวันศุกร์
ก่อนหน้านี้ หรือวันพฤหัสฯ และวันศุกร์ที่ผ่านมา
ราคาหุ้น BBL ผันผวนหนักมาก
เป็นผลจากข่าวที่เข้าซื้อกิจการธนาคาร “PT Bank Permata (BNLI)” ประเทศอินโดนีเซีย
ดีลนี้ BBL ต้องใช้เงินกว่า 8.1 หมื่นล้านบาท
และมีโอกาสขยับขึ้นเป็นกว่า 9 หมื่นล้านบาท เมื่อต้องการซื้อครบ 100%
ความเคลื่อนไหวนี้สร้างความตกใจให้กับกลุ่มนักลงทุน
เริ่มจากนักลงทุนกลุ่มสถาบันที่พากันขายหุ้นออกมาก่อนในวันพฤหัสฯ จนกดราคาร่วงลง -7.50 บาท ปิด 161.50 บาท
วันถัดมา เป็นคิวของกลุ่มนักลงทุนต่างชาติที่พากันขายออกมา หลังจากโบรกเกอร์ต่างประเทศ กลับมีมุมมองเชิงลบต่อ BBL ต่อดีลมูลค่า 8.1 หมื่นล้านบาท
โบรกฯ ต่างชาติมองว่า เป็นการลงทุนที่ใช้เงินค่อนข้างมาก
เมื่อเทียบกับขนาดของธนาคารกรุงเทพ หรือ BBL
และยังไม่สามารถประเมินได้ว่า การซื้อกิจการในครั้งนี้จะ Fail หรือไม่ประสบผลสำเร็จหรือไม่
ดังนั้น เมื่อดีลที่มีมูลค่ามากเช่นนี้ และยังยากต่อการประเมิน จึงต้องปรับลดคำแนะนำการลงทุนหุ้น BBL ออกไปก่อน ส่งผลให้ต่างชาติขายออกมาอย่างหนัก
ส่วนเมื่อวานนี้ (16 ธ.ค.)
ที่การซื้อขายหุ้น BBL ยืนในแดนบวกได้
บางคนอาจมองว่าเป็นการปรับตัวขึ้นตามสัญญาณเทคนิค
แต่อีกมุมมองหนึ่ง บอกว่า ไม่น่าจะใช่
เพราะหุ้นที่เกิดการแพนิก (หนัก) ขนาดนี้ สัญญาณทางเทคนิคแทบไม่ได้ช่วยอะไรเลย
ดังนั้น เหตุผลที่ราคากลับมายืนได้ น่าจะมาจาก กลุ่มสถาบัน และต่างชาติ ขายกันไปเกือบหมดแล้ว หรือคล้ายกับว่า สะเด็ดน้ำไปแล้วล่ะ
เพราะไม่เช่นนั้นราคาหุ้นมีโอกาสปรับลงต่อได้อีก
ผ่านมาถึงตอนนี้ยังไม่มีใครบอกได้ว่าราคาหุ้น BBL จะเคลื่อนไหวไปต่ออย่างไร
แม้ว่าข้อมูลจาก settrade จะระบุเกี่ยวกับเป้าหมายราคาหุ้นที่ Cover  จากโบรกเกอร์ 11 แห่ง แนะนำ “ซื้อ” 9 แห่ง และ “ถือ” 2 แห่ง ไม่มีการแนะนำขาย 
และมีราคาเฉลี่ยหรือ IAA Consensus Target Price เท่ากับ 205.00 บาท
หากดูจากราคานี้
หุ้นมีอัพไซด์กว่า 35-36% สูงพอสมควร
P/BV ล่าสุดลงมาอยู่ที่ 0.61 เท่า ถือว่าค่อนข้างถูกมาก
และหุ้นมีอัตราผลตอบแทนเงินปันผล คิดเป็น Dividend Yield กว่า 4.30%
ที่สำคัญ P/E Ratio ลงมาเหลือเพียง 8 เท่า
แม้ตัวเลขสำคัญเหล่านี้จะจูงใจ
ทว่าเมื่อประเมินจากความไม่แน่ชัด จากธุรกรรมที่มูลค่าเกือบ 1 แสนล้านบาท ทำให้นักลงทุนคงได้แต่เล่นรอบช่วงสั้น ๆ กันไปก่อน (อย่าลืมว่านักลงทุนชอบความชัดเจน)
และน่าจะทำให้ราคาหุ้น BBL เคลื่อนไหวในกรอบแคบ ไปพักใหญ่
ส่วนราคาหุ้นจะดีดกลับเมื่อไหร่นั้น
ต้องลุ้นว่านักลงทุนสถาบัน หรือกองทุนต่าง ๆ (รวมถึงต่างชาติ) จะกลับมาซื้อเมื่อไหร่
เพราะลำพังพึ่งแค่รายย่อยเข้ามาซื้อ ๆ ขาย ๆ ไม่น่าจะช่วยดันราคาหุ้น BBL กลับไปยืน ณ จุดเดิมที่เคยปรับลงมาได้
เว้นแต่ BBL จะมีนโยบายเพื่อสร้างเสถียรภาพราคาหุ้นออกมา
หรือออกมาให้ข้อมูลเพิ่มเติม
เพื่อเรียกความเชื่อมั่นให้กลับคืนมาโดยเร็ว